ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση του Συμβουλίου επί της πρότασης οδηγίας του Ευρωπαϊκού Κοινοβουλίου και του Συμβουλίου για την αποτέφρωση των αποβλήτων

1998/0289 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση του Συμβουλίου επί της πρότασης οδηγίας του Ευρωπαϊκού Κοινοβουλίου και του Συμβουλίου για την αποτέφρωση των αποβλήτων

1. ΔΙΑΔΙΚΑΣΙΑ

Η πρόταση (COM(1998)558 τελικό - 1998/0289(SYN) της 7ης Οκτωβρίου 1998, ΕΕ C 372 της 2ας Δεκεμβρίου 1998) διαβιβάστηκε στο Συμβούλιο στις 29 Οκτωβρίου 1998 σύμφωνα με τη διαδικασία της συνεργασίας, βάσει του άρθρου 130 Σ παράγραφος 1 της συνθήκης ΕΚ.

Η Οικονομική και Κοινωνική επιτροπή εξέδωσε τη γνώμη της στις 25 Φεβρουαρίου 1999 (ΕΕ C 116, 28 Απριλίου 1999 σ. 40) και γνωμοδότησε, επίσης, επί της πρότασης για τροποποίηση της οδηγίας 94/67/ΕΚ του Συμβουλίου της 25ης Απριλίου 1998, ΕΕ C 214 της 10ης Ιουλίου 1998.

Η Επιτροπή των Περιφερειών εξέδωσε τη γνώμη της στις 10 Μαρτίου 1999 (ΕΕ C 198, 14 Ιουλίου 1999 σ. 37).

Το Ευρωπαϊκό Κοινοβούλιο υιοθέτησε τη γνωμοδότησή του, σε πρώτη ανάγνωση, στη σύνοδό της 14ης Απριλίου 1999 (ΕΕ C 219, 30 Ιουλίου 1999 σ. 249).

Το Ευρωπαϊκό Κοινοβούλιο επιβεβαίωσε την πρώτη ανάγνωση του ψηφίσματός του της 14ης Απριλίου 1999, στο πλαίσιο της διαδικασίας συναπόφασης (ΕΕ C 279, 1 Οκτωβρίου 1999 σ. 274).

Στις 12 Ιουλίου 1999 η Επιτροπή ενέκρινε την τροποποιημένη πρόταση (COM(1999)330 τελικό), έπειτα από την έκδοση της γνωμοδότησης του Ευρωπαϊκού Κοινοβουλίου και σύμφωνα με το άρθρο 250, παράγραφος (2) της Συνθήκης ΕΚ.

Η κοινή θέση του Συμβουλίου εγκρίθηκε στις 25 November 1999.

2. Σκοποσ τησ οδηγιασ

Η προτεινόμενη οδηγία θα συμβάλει στην προστασία της ανθρώπινης υγείας και του περιβάλλοντος, όπως επιβάλλεται από τις απαιτήσεις του άρθρου 174 και του άρθρου 152 της Συνθήκης.

Με την οδηγία επιδιώκεται να ενσωματωθεί η τεχνική πρόοδος που έχει σημειωθεί στον έλεγχο της διαδικασίας αποτέφρωσης και η επέκταση του πεδίου εφαρμογής των υφιστάμενων κοινοτικών μέτρων για την καταπολέμηση της ρύπανσης του ατμοσφαιρικού αέρα, των υδάτων και του εδάφους που προκαλείται από την αποτέφρωση και την συναποτέφρωση των αποβλήτων. Σκοπός της οδηγίας είναι η πρόληψη των αρνητικών επιδράσεων στο περιβάλλον και την ανθρώπινη υγεία και, όπου αυτό δεν είναι εφικτό, η μείωση αυτών των αρνητικών επιδράσεων, στο μέγιστο δυνατό βαθμό. Οι επιδιωκόμενοι κύριοι στόχοι είναι ως εκ τούτου:

- Η μείωση σε σημαντικό βαθμό των εκπομπών των διαφόρων βασικών ρυπογόνων ουσιών στον ατμοσφαιρικό αέρα και ο έλεγχος της έκλυσης των ρυπογόνων ουσιών στο νερό και στο έδαφος·

- Η καίρια συμβολή στην επίτευξη των στόχων του πέμπτου προγράμματος περιβαλλοντικής δράσης. Ο επιδιωκόμενος στόχος είναι να μειωθούν οι εκπομπές διοξινών και φουρανίων από γνωστές πηγές κατά 90% στο χρονικό διάστημα μεταξύ 1985 και 2005, με καθορισμό του ειδικότερου στόχου θέσπισης προτύπων για τις εκπομπές διοξινών και φουρανίων, κατά την αποτέφρωση των αποβλήτων·

- Η συμβολή στη μείωση της έκλυσης βαρέων μετάλλων. Ο στόχος αυτός συμβαδίζει με τον αντικειμενικό στόχο του πέμπτου περιβαλλοντικού προγράμματος δράσης, για την εξάλειψη των υπέρμετρων κρίσιμων βαρών και επιπέδων·

- Η θέσπιση συμπαγούς μεθοδολογίας για την ρύθμιση και λειτουργία των εγκαταστάσεων αποτέφρωσης και συναποτέφρωσης των μη επικίνδυνων αποβλήτων.

Στις κύριες συνιστώσες της εν λόγω μελλοντικής οδηγίας συμπεριλαμβάνονται:

- Η επέκταση του πεδίου εφαρμογής της κοινοτικής νομοθεσίας, ούτως ώστε να καλύπτεται η αποτέφρωση των μη επικίνδυνων και μη προερχόμενων από τους εκάστοτε δήμους και κοινότητες αποβλήτων, καθώς και των επικίνδυνων αποβλήτων που αποκλείονται από την εφαρμογή των διατάξεων της οδηγίας 94/67/ΕΚ του Συμβουλίου για την αποτέφρωση των αποβλήτων, για να καλυφθεί το υφιστάμενο καινό της κοινοτικής νομοθεσίας·

- Η θέσπιση οριακών τιμών εκπομπών για τις εγκαταστάσεις συναποτέφρωσης των αποβλήτων·

- Η αναπροσαρμογή των οριακών τιμών εκπομπών που ισχύουν για τις δημοτικές εγκαταστάσεις αποτέφρωσης αποβλήτων και η πρόσθετη επιβολή οριακών τιμών για την έκλυση ρύπων στους υδάτινους πόρους. Με τον τρόπο αυτό θα μειωθεί σε σημαντικό βαθμό ο περιβαλλοντικός αντίκτυπος από τις εργασίες αποτέφρωσης και να ενισχυθεί η επίτευξη των στόχων μείωσης των εκπομπών και της ποιότητας του ατμοσφαιρικού αέρα, με παράλληλη αποτροπή της μεταφοράς των ρυπογόνων ουσιών στους υδάτινους πόρους·

- Η απαίτηση να ανακτάται η θερμότητα που παράγεται κατά τη διάρκεια της διαδικασίας αποτέφρωσης, στο μεγαλύτερο δυνατό βαθμό, και να αποτρέπονται, να ελαχιστοποιούνται ή να ανακυκλώνονται τα υπολείμματα στο μεγαλύτερο δυνατό βαθμό.

3. παρατηρησεισ της επιτροπησ

3.1. Γενικές παρατηρήσεις

Η Επιτροπή αποδέχθηκε στο σύνολό τους, εν μέρει ή κατ'αρχήν δεκαοκτώ από τις πενήντα τροπολογίες που είχαν προταθεί από το Ευρωπαϊκό Κοινοβούλιο, σε πρώτη ανάγνωση. Οι τροπολογίες αυτές ενσωματώθηκαν στην τροποποιημένη πρόταση COM(1999)330 τελικό της 12ης Ιουλίου 1999. Δεκαεφτά από τις τροπολογίες αυτές καθώς και έξι πρόσθετες τροπολογίες του Ευρωπαϊκού Κοινοβουλίου ενσωματώθηκαν στην κοινή θέση στο σύνολό τους, εν μέρει ή κατ'αρχήν.

Η Επιτροπή έκανε αποδεκτές όλες τις τροπολογίες, στόχος των οποίων είναι η συγχώνευση της πρότασης της Επιτροπής για την αποτέφρωση των αποβλήτων με τις διατάξεις της οδηγίας 94/67/ΕΚ για την αποτέφρωση των επικίνδυνων αποβλήτων. Το Συμβούλιο ακολούθησε την βασική γραμμή που είχαν χαράξει τόσο το Κοινοβούλιο όσο και η Επιτροπή, και αποδέχθηκε ταυτόχρονα την ευθυγράμμιση των προτύπων για τα επικίνδυνα και τα μη επικίνδυνα απόβλητα, γεγονός που έχει ως αποτέλεσμα να καθίστανται αυστηρότερα τα υφιστάμενα πρότυπα της οδηγίας 94/67/ΕΚ .

Η Επιτροπή είναι της γνώμης ότι με την κοινή θέση δεν αλλοιώνονται ούτε η βασική προσέγγιση, αλλά ούτε και οι στόχοι της πρότασης, ενώ πράγματι, αποσαφηνίζονται και ενισχύονται διάφορες πτυχές.

3.2. Αναλυτικές παρατηρήσεις

3.2.1. Τροπολογίες του Κοινοβουλίου που έγιναν αποδεκτές από την Επιτροπή στην τροποποιημένη πρότασή της και οι οποίες ενσωματώθηκαν πλήρως ή εν μέρει στην κοινή θέση

Τροπολογίες που αφορούν την συγχώνευση

Η τροπολογία αριθ. 7, στην περίπτωση της οποίας η βασική αρχή έγινε αποδεκτή στην αιτιολογική σκέψη 20, με την οποία προστίθεται το εδάφιο σχετικά με την συγχώνευση της πρότασης και της οδηγίας 94/67/ΕΚ.

Η τροπολογία αριθ. 9 εμπεριέχει τρία στοιχεία. Το πρώτο απ'αυτά έχει ενσωματωθεί στο άρθρο 2 (2) (α). Έχει απαλειφθεί η εξαίρεση των εγκαταστάσεων, στις οποίες υποβάλλονται σε επεξεργασία μόνο απόβλητα που εμπίπτουν στο πεδίο εφαρμογής της οδηγίας 94/67/ΕΚ.

Με τις τροπολογίες αριθμός 15 και 18 θεσπίζονται ειδικές απαιτήσεις για τα επικίνδυνα απόβλητα. Το κείμενο αναδιατυπώθηκε, για να γίνουν σαφέστερα τα νέα άρθρα 4 και 5.

Η τροπολογία αριθμός 19 τροποποιεί το άρθρο 6 που αφορά τις συνθήκες λειτουργίας. Η προτεινόμενη υψηλότερη θερμοκρασία για ορισμένα επικίνδυνα απόβλητα που περιέχουν χλώριο είναι αναγκαία για τη διάλυση των οργανικών ρύπων.

Η τροπολογία αριθ. 50 είναι αναγκαία για το έργο της συγχώνευσης. Καταργεί την οδηγία 94/67/ΕΚ με τη διάταξη του άρθρου 18, έπειτα από την έναρξη της εφαρμογής της προτεινόμενης νέας οδηγίας στις υφιστάμενες εγκαταστάσεις.

Η τροπολογία αριθ. 56 αφορά τη διαγραφή των παραγράφων (5) και (6) του άρθρου 7. Οι δύο αυτές παράγραφοι ήταν απαραίτητες μόνο όταν η αποτέφρωση των επικίνδυνων και των μη επικίνδυνων αποβλήτων ρυθμιζόταν θετικά από δύο διαφορετικά κείμενα. Η προτεινόμενη νέα παράγραφος, με την οποία γινόταν η προσθήκη του κατώτατου ορίου ύψους 40 %, στο πλαίσιο των διατάξεων της οδηγίας 94/67/ΕΚ για τις μονάδες συναποτέφρωσης, δεν ενσωματώθηκε στην τροποποιημένη πρόταση, αλλά συμπεριλαμβάνεται όμως στην κοινή θέση. Το εν λόγω όριο του 40 % αποτελούσε μέρος της προσέγγισης στα θέματα της συναποτέφρωσης που εφαρμοζόταν στο πλαίσιο της οδηγίας 94/67/ΕΚ. Το όριο αυτό δεν δικαιολογείται στο πλαίσιο της εφαρμογής της προσέγγισης που χρησιμοποιείται από την πρόταση για την αποτέφρωση των αποβλήτων, εφόσον οι μονάδες αποτέφρωσης και συναποτέφρωσης υποχρεώνονται κατά βάσει να τηρούν τα ίδια επίπεδα απαιτήσεων.

Η τροπολογία αριθ. 60 σχετικά με την τυποποίηση έχει γίνει αποδεκτή επί της αρχής από το Συμβούλιο και την Επιτροπή. Στο άρθρο 11 παράγραφος 8 της κοινής θέσης επαναλαμβάνεται η ακριβής διατύπωση της οδηγίας 94/67/ΕΚ και περιορίζεται η εφαρμογή αποκλειστικά και μόνο στα επικίνδυνα απόβλητα.

Άλλες τροπολογίες

Με την τροπολογία αριθ.1 επισημαίνεται η σειρά ιεράρχησης των αποβλήτων. Η τροπολογία αυτή αντανακλάται στην αιτιολογική σκέψη 8.

Με την τροπολογία αριθ. 4 προστίθεται μία αιτιολογική σκέψη, στην οποία τονίζεται ότι η προστασία της υγείας πρέπει να έχει προτεραιότητα έναντι των οικονομικών εκτιμήσεων. Η αντίληψη αυτή αντικατοπτρίζεται εν μέρει στην αιτιολογική σκέψη 5 της κοινής θέσης.

Η τροπολογία αριθμός 10 διευρύνει τον ορισμό των μονάδων συναποτέφρωσης. Με την αρχική διατύπωση θα μπορούσε να εννοηθεί ότι μόνο οι εργασίες ανάκτησης εμπίπτουν στο πεδίο του ορισμού. Στην τροποποίηση πρόταση της Επιτροπής γίνεται αποδεκτός στο σύνολό του ο ορισμός αυτός. Παράλληλα, στην κοινή θέση εφαρμόζεται μια διαφορετική προσέγγιση στη διάταξη του άρθρου 3 παράγραφος 5 η οποία μπορεί να θεωρηθεί ότι μπορεί να αποτελεί συμβιβαστική λύση. Με την κοινή θέση προσαρμόζεται ο ορισμός της μονάδας αποτέφρωσης, με την προσθήκη του στοιχείου της θερμικής επεξεργασίας, για τους σκοπούς της διάθεσης των αποβλήτων.

Η τροπολογία αριθμός 19 τροποποιεί το άρθρο 6, που αφορά τις συνθήκες λειτουργίας. Με την τροπολογία προστίθεται η τιμή για τις απώλειες κατά την ανάφλεξη, ως εναλλακτική λύση σε σύγκριση με την τιμή για τον ολικό οργανικό άνθρακα (TOC). Το Συμβούλιο και η Επιτροπή αποδέχθηκαν την εν λόγω εναλλακτική λύση, αλλά θεωρούν ότι η τιμή 5 % για τις απώλειες κατά την ανάφλεξη (αντί του 6%, που είχε προτείνει το Κοινοβούλιο, ισοδυναμεί με περιεκτικότητα 3 % σε TOC ) και άλλαξαν την αντίστοιχη τιμή, για το λόγο αυτό.

Η τροπολογία αριθμός 24 αποτελείται από 4 στοιχεία. Το πρώτο στοιχείο, το οποίο έγινε εν μέρει αποδεκτό, αλλάζει τα αριθμητικά στοιχεία της παραγράφου 1 του άρθρου 11, για να αποσαφηνιστεί ότι με την επιβαλλόμενη υποχρέωση στην παράγραφο 17 του άρθρου 11, να ενημερώνονται δηλ. οι αρμόδιες αρχές στην περίπτωση υπέρβασης των οριακών τιμών εκπομπών, καλύπτονται επίσης και οι εκλύσεις ρύπων στους υδάτινους πόρους.

Με την τροπολογία αριθμός 28 υποστηρίζεται η πρόθεση της Επιτροπής να καλύψει με τη διάταξη του άρθρου 11, παράγραφος (10), όχι μόνο τις μονάδες αποτέφρωσης, αλλά επίσης και τις μονάδες συναποτέφρωσης. Η παράγραφος αναδιατυπώθηκε, για να καταστεί σαφέστερο το κείμενο.

Με την τροπολογία αριθμός 33 διορθώνεται το τυπογραφικό λάθος στο άρθρο 16.

Η τροπολογία αριθμός 35 αποσαφηνίζει τον ορισμό των οριακών τιμών Cαπόβλητα στο παράρτημα II.

Με το πρώτο μέρος της τροπολογίας αριθμός 37, συμπεριλαμβάνονται στους πίνακες των καθορισμένων στο παράρτημα II.2 οριακών τιμών Cδιεργασία , για τις εγκαταστάσεις καύσης, και μικρότερες εγκαταστάσεις (< 50 MWth) κατά συνέπεια, διαγράφεται η λέξη "μεγάλες" από την επικεφαλίδα II.2. Σε αντίθεση με την Επιτροπή, το Συμβούλιο δέχτηκε την επέκταση αυτή μόνο για τον κονιορτό και όχι για τα οξείδια του Αζώτου NOx και το διοξείδιο του θείου SO2.

Το πρώτο στοιχείο της τροπολογίας αριθ. 56 αλλάζει εύλογα τη σειρά των παραγράφων 2 και 3 του άρθρου 7 και βελτιώνει την αντίστοιχη διατύπωση. Για να υπάρξει ακόμη μεγαλύτερη σαφήνεια, τόσο στην τροποποιημένη πρόταση, όσο και στην κοινή θέση προστίθεται η φράση "που προσδιορίζεται σύμφωνα με" πριν από τη φράση "που καθορίζονται".

Με την τροπολογία αριθμός 59 βελτιώνεται η ποιότητα της διατύπωσης του άρθρου 9, με αποτέλεσμα η αντίστοιχη τροπολογία να αντικατοπτρίζεται πλήρως στην κοινή θέση.

3.2.2. Κοινοβουλευτικές τροπολογίες που έγιναν αποδεκτές από την Επιτροπή στην τροποποιημένη πρότασή της, οι οποίες όμως δεν έχουν συμπεριληφθεί στην κοινή θέση.

Το τελευταίο σκέλος της τροπολογίας αριθ. 24 αποτελεί μέρος της συγχώνευσης, εφόσον μεταφέρει, με παρόμοια διατύπωση, ένα μέρος της οδηγίας 94/67/ΕΚ. Με το σκέλος αυτό θεσπίζεται η υποχρέωση διεξαγωγής περιοδικών μετρήσεων, υπό τις λιγότερο ευνοϊκές συνθήκες, στη διάταξη του άρθρου 11 παράγραφος 2γ. Εφόσον τα βαρέα μέταλλα και οι διοξίνες μετρώνται απλώς δύο φορές το χρόνο, είναι αναγκαίο οι αρμόδιες αρχές να εξασφαλίζουν να διεξάγονται οι περιοδικές μετρήσεις μόνο όταν οι συνθήκες λειτουργίας και η έκλυση αποβλήτων είναι αντιπροσωπευτικές για όλες τις πιθανές περιπτώσεις. Για να αποσαφηνίσει την πρότασή της αυτή, η Επιτροπή αναδιατύπωσε το κείμενο της τροπολογίας στην τροποποιημένη πρόταση της.

Με την τροπολογία αριθ. 64 προτείνεται να παρέχονται τιμές C για HCl, HF, TOC και NH3. Η Επιτροπή έκανε κατά βάση αποδεκτή την τροπολογία αυτή, στην τροποποιημένη πρότασή της για HCl και HF στο παράρτημα ΙΙ. Συνεπεία αυτού, οι συνολικές οριακές τιμές εκπομπών για τους εν λόγω ρύπους δεν πρέπει πλέον να προσδιορίζονται με βάση τον κανόνα της πρόσμειξης.

3.2.3. Αλλαγές που επέφερε το Συμβούλιο στην τροποποιημένη πρόταση

Αιτιολογικές σκέψεις

Η σειρά ορισμένων αιτιολογικών σκέψεων μεταβλήθηκε, για να συμβαδίζει με τη σειρά των αντίστοιχων άρθρων, ενώ εντάχθηκαν και νέες αιτιολογικές σκέψεις, με σκοπό να αντικατοπτρίζουν τις νέες θεσπιζόμενες απαιτήσεις στο κείμενο.

Η τροπολογία αριθ. 16 του Κοινοβουλίου, στόχος της οποίας είναι να διασφαλιστεί η τήρηση των περιβαλλοντικών προδιαγραφών ποιότητας, αντανακλάται στην αιτιολογική σκέψη υπογραμμίζεται ότι η συμμόρφωση με τις διατάξεις της οδηγίας 96/61/ΕΚ ενδέχεται να οδηγήσει στην επιβολή αυστηρότερων οριακών τιμών εκπομπής ρύπων από τις αντίστοιχες τιμές που προβλέπονται από την προαναφερόμενη οδηγία.

Άρθρο 1 (στόχοι)

Στο άρθρο 1 έγιναν ορισμένες αλλαγές ελάσσονος σημασίας στη διατύπωση, για να αποσαφηνιστούν οι αντικειμενικοί στόχοι των προτεινόμενων νομοθετικών ρυθμίσεων. Προστέθηκε εξάλλου ένα εδάφιο, στο οποίο υποδηλώνεται ότι οι στόχοι της εν λόγω οδηγίας πληρούνται "επίσης με την εκπλήρωση των απαιτήσεων της οδηγίας 75/442/ΕΟΚ".

Άρθρο 2 (Πεδίο εφαρμογής)

Εκτός από τις εξαιρέσεις από το πεδίο εφαρμογής που προβλέπονται στην τροποποιημένη πρόταση, με την κοινή θέση εξαιρούνται τα απορρίμματα του φελλού, καθώς και τα απόβλητα των οπωρολαχανικών που προέρχονται από τη βιομηχανία ειδών διατροφής. Η προσθήκη των απορριμμάτων του φελλού ευθυγραμμίζεται απολύτως με την πρόταση να αποκλειστούν τα απόβλητα εκείνα που εμφανίζουν παρόμοιες ιδιότητες με τις ορυκτές καύσιμες ύλες και τα οποία δύναται να θεωρηθεί ότι είναι ουδέτερα όσον αφορά τις εκπομπές CO2, καθώς και τα φυτικά υπολείμματα της δασοκομίας, αλλά και του ξύλου. Η εξαίρεση των φυτικών υπολειμμάτων που προέρχονται από τη βιομηχανία επεξεργασίας των ειδών διατροφής αποτελεί διαφορετικό ζήτημα. Αυτή η μορφή των αποβλήτων εμφανίζει, αφενός μεν, παρόμοιες ιδιότητες με τα άλλα φυτικά υπολείμματα αλλά, αφετέρου, είναι πολύ συχνά σε υγρή κατάσταση και δεν εμφανίζει καμιά ενεργειακή αξία. Για το λόγο αυτό, η Επιτροπή θα προτιμούσε να περιοριστεί η εν λόγω εξαίρεση σε απόβλητα που εμφανίζουν ενεργειακή αξία που θα επέτρεπε την θερμική ανάκτηση.

Άρθρο 3 (Ορισμοί)

Οι περισσότερες τροποποιήσεις των ορισμών στοχεύουν είτε στη βελτίωση της διατύπωσης, είτε στην αποσαφήνιση των βασικών εννοιών. Οι κυριότερες τροποποιήσεις αναφέρονται στα εξής στοιχεία:

- Τον ορισμό των "επικίνδυνων αποβλήτων": Για ορισμένες κατηγορίες επικίνδυνων αποβλήτων, δεν επιτρέπεται η εφαρμογή των ειδικών απαιτήσεων της προτεινόμενης οδηγίας για τα επικίνδυνα απόβλητα. Η διάταξη αυτή αντικατοπτρίζει τον ορισμό των επικίνδυνων αποβλήτων στην οδηγία 94/67/ΕΚ. Για λόγους σαφήνειας αλλά και επιβολής των διατάξεων, η Επιτροπή θα προτιμούσε να διατηρηθεί ο ορισμός "των επικίνδυνων αποβλήτων", ακριβώς όπως αυτός προτείνεται στην τροποποιημένη πρόταση.

- Ορισμός των μεικτών αστικών αποβλήτων: με τη διάταξη του άρθρου 7, παράγραφος 4, καθορίζονται οι ειδικές απαιτήσεις για την συναποτέφρωση των μεικτών αστικών αποβλήτων. Λαμβανομένου υπόψη του αντίκτυπου που ασκεί η απαίτηση αυτή, κρίθηκε αναγκαίος ο ορισμός του πεδίου εφαρμογής με τη θέσπιση του ορισμού των μεικτών αστικών αποβλήτων.

- Ορισμός της ονομαστικής δυναμικότητας: στο παράρτημα V γίνεται διάκριση μεταξύ των μονάδων αποτέφρωσης που διαθέτουν ονομαστική δυναμικότητα κατώτερη και ανώτερη των 6 τόνων ανά ώρα. Αυτό έχει ως συνέπεια να είναι αναγκαία η εφαρμογή διαφορετικών οριακών τιμών εκπομπής ρύπων για τα οξείδια του αζώτου. Με τον νέο ορισμό, αποσαφηνίζεται με ποιο τρόπο πρέπει να υπολογίζονται αυτές οι οριακές τιμές.

Άρθρο 4 (Αίτηση και χορήγηση άδειας λειτουργίας)

Το άρθρο αυτό τροποποιήθηκε κυρίως, κατά τρόπο ώστε να αναλύονται οι επιβαλλόμενες υποχρεώσεις, με ποιο συμπαγή τρόπο. Στην παράγραφο 4(α), η Επιτροπή θα προτιμούσε είτε να διαγραφούν οι λέξεις "όπου αυτό είναι δυνατόν" ή να διευκρινιστεί η πρόθεση της διατύπωσης αυτής, εφόσον δύναται να ερμηνευθεί κατά τρόπο, ώστε να επιτρέπεται η συναγωγή του συμπεράσματος ότι δεν είναι υποχρεωτική η εφαρμογή του ΕΚΑ (Ευρωπαϊκού Καταλόγου Αποβλήτων).

Άρθρο 5 (Παράδοση και παραλαβή των αποβλήτων)

Δεν επέρχεται καμιά συναφής αλλαγή, σε σύγκριση με την τροποποιημένη πρόταση.

Άρθρο 6 (Συνθήκες λειτουργίας)

Οι διατάξεις του άρθρου 6 της τροποποιημένης πρότασης ενισχύθηκαν, εναρμονιζόμενες προς την εξής κατεύθυνση:

- Στην παράγραφο 2, προστέθηκε σχετικό εδάφιο, με το οποίο απαιτείται να αυξάνεται η θερμοκρασία από τους 850°C στους 1.100°C στις μονάδες συναποτέφρωσης που χρησιμοποιούν επικίνδυνα απόβλητα.

- Σύμφωνα με την νέα παράγραφο 7, τα μολυσμένα απόβλητα των κλινικών πρέπει να διοχετεύονται απευθείας στον κλίβανο, για να αποφεύγεται ο άμεσος χειρισμός τους.

- Με την παράγραφο 8 επιβάλλεται ο όρος η διαχείριση των εκάστοτε μονάδων να ανατίθεται σε φυσικό πρόσωπο που διαθέτει τα απαιτούμενα προσόντα.

Στην παράγραφο 4 προστίθεται επιπλέον σχετική ρήτρα εξαίρεσης για τους υφιστάμενους εφεδρικούς καυστήρες. Η προσθήκη αυτή είναι δικαιολογημένη και υποστηρίχθηκε, ως εκ τούτου, από την Επιτροπή.

Άρθρο 7 (Οριακές τιμές ατμοσφαιρικών εκπομπών)

Εξαιρουμένης της προσθήκης του "κανόνα του 40%", ο οποίος ευθυγραμμίζεται με την τροποποίηση αριθμός 56 του Ευρωπαϊκού Κοινοβουλίου, το άρθρο αυτό παραμένει στην ουσία αμετάβλητο.

Η διάταξη ότι το παράρτημα V πρέπει να εφαρμόζεται εάν πλέον του 40 % της θερμότητας που εκλύεται προέρχεται από επικίνδυνα απόβλητα, πρέπει να εξεταστεί υπό το πρίσμα του ορισμού των επικίνδυνων αποβλήτων και υπό το φως της γενικής προσέγγισης που χρησιμοποιείται στα θέματα της συναποτέφρωσης, στο παράρτημα ΙΙ. Εφόσον στην κοινή θέση δεν γίνεται πλέον διάκριση μεταξύ των επικίνδυνων και των μη επικίνδυνων αποβλήτων και εφόσον οι απαιτήσεις που επιβάλλονται για τις μονάδες συναποτέφρωσης είναι εξίσου αυξημένες με τις απαιτήσεις που ισχύουν για τις μονάδες αποτέφρωσης, δεν δικαιολογείται η επιβολή ειδικών οριακών τιμών για τα επικίνδυνα απόβλητα.

Η Επιτροπή θα προτιμούσε ως εκ τούτου να διατηρηθεί σε ισχύ η προσέγγιση που προτεινόταν στην τροποποιημένη πρόταση, δηλ. να ορισθούν "τα επικίνδυνα απόβλητα" στο άρθρο 2 χωρίς καμιά άλλη εξαίρεση, και να διαγραφεί ο "κανόνας του 40% ".

Άρθρο 8 (Απορρίψεις στα ύδατα από τον καθαρισμό των εκλυόμενων καυσαερίων)

Η δομή του άρθρου 8 παραμένει αμετάβλητη. Ωστόσο, εισάγονται δύο σημαντικές διευκρινήσεις.

Όπως αποσαφηνίζεται, στο άρθρο 8 ρυθμίζεται μόνο το θέμα της απόρριψης των λυμάτων, των προερχόμενων από τον καθαρισμό των καυσαερίων. Πρόθεση της Επιτροπής ήταν να αποφευχθεί η μεταφορά των ρυπογόνων ουσιών από τα διερχόμενα καυσαέρια στα λύματα. Οι υπόλοιπες ροές λυμάτων από τις μονάδες αποτέφρωσης και συναποτέφρωσης δεν λαμβάνονται καθόλου υπόψη στο πλαίσιο της πρότασης για την αποτέφρωση των αποβλήτων.

Ένα βασικό μέλημα υπήρξε πάντα η ενδεχόμενη αραίωση των λυμάτων, προς το σκοπό της εκπλήρωσης των οριακών τιμών εκπομπών που καθορίζονται στο παράρτημα IV. Το Συμβούλιο, με την υποστήριξη της Επιτροπής, αναδιατύπωσε για το λόγο αυτό τη διάταξη της παραγράφου 5 και προσέθεσε άλλο ένα εδάφιο στην παράγραφο 4 ούτως ώστε να αποτραπεί κάθε σχετική κατάχρηση της προτεινόμενης οδηγίας. Οι αλλαγές αυτές αντικατοπτρίζουν την τροπολογία αριθμός 57 του Ευρωπαϊκού Κοινοβουλίου.

Εκτός από τις διευκρινίσεις αυτές, το Συμβούλιο προσέθεσε την τιμή του pH στον κατάλογο παραμέτρων ελέγχου που πρέπει να καθορίζονται στη χορηγούμενη άδεια, η οποία ευθυγραμμίζεται με ένα στοιχείο της τροπολογίας αριθ.58 του Ευρωπαϊκού Κοινοβουλίου.

Άρθρο 9 (υπολείμματα)

Στο άρθρο αυτό έγιναν ορισμένες μικρές αλλαγές στη διατύπωση και διαγράφηκε η απαίτηση να αποτρέπεται η διασπορά των υπολειμμάτων από την λειτουργία των μονάδων αποτέφρωσης και συναποτέφρωσης στο περιβάλλον. Αυτό είναι δικαιολογημένο, εφόσον αντικειμενικός στόχος της διαδικασίας αποτέφρωσης είναι οι ρυπογόνες ουσίες που περιέχονται στα απόβλητα να συγκεντρωθούν στα υπολείμματα.

Άρθρο 10 (Έλεγχος και παρακολούθηση)

Με τη σύμφωνη γνώμη της Επιτροπής προστέθηκε ο όρος της διακρίβωσης των αυτομάτων συστημάτων μέτρησης, κάθε τριετία.

Άρθρο 11 (Απαιτήσεις για τις μετρήσεις)

Η σημαντικότερη αλλαγή που επήλθε σε σχέση με την τροποποιημένη πρόταση της Επιτροπής συνίσταται στην θέσπιση της ρήτρας εξαίρεσης από τις περιοδικές μετρήσεις στην παράγραφο 7. Με την εν λόγω ρήτρα εξαίρεσης επιτρέπεται στις αρμόδιες αρχές να εγκρίνουν τη μείωση της συχνότητας πραγματοποίησης των περιοδικών μετρήσεων για τα βαρέα μέταλλα και τις διοξίνες και τα φουράνια, αλλά μόνο υπό περιορισμένους και αυστηρούς όρους. Έπειτα από το 2005, η εφαρμογή της παρέκκλισης αυτής είναι μόνο δυνατή εάν οι εκπομπές που προέρχονται από τις μονάδες αποτέφρωσης ή συναποτέφρωσης κυμαίνονται σε επίπεδα κατώτερα από το 50% των αντίστοιχων οριακών τιμών εκπομπών της πρότασης και, εάν τα συγκεκριμένα κριτήρια έχουν διαμορφωθεί και είναι διαθέσιμα, με βάση την καθοριζόμενη στο άρθρο 17 διαδικασία. Η Επιτροπή δεν προέβαλε αντιρρήσεις κατά της νέας αυτής παραγράφου, εφόσον με αυτήν επιτρέπεται ο περιορισμός της συχνότητας των μετρήσεων και του κόστους. Εφόσον η διαμόρφωση των κριτηρίων για τις παρεκκλίσεις αυτές τελούν υπό τον έλεγχο της Επιτροπής δεν φαίνεται να υπάρχει δυνατότητα οποιασδήποτε κατάχρησης της διάταξης αυτής.

Στην παράγραφο 2 α είναι περιττή η προσθήκη του εδαφίου "υπό τον όρο ότι καθορίζονται οι οριακές τιμές εκπομπών", εφόσον καθορίζεται η οριακή τιμή εκπομπών NOx για όλες τις διαδικασίες.

Η καθιέρωση της τιμής συμμόρφωσης κατά 97% στην παράγραφο 10, για τις καθοριζόμενες στο παράρτημα V οριακές τιμές εκπομπών CO εμφανίζεται δικαιολογημένη, από την σκοπιά που υποστηρίζει η Επιτροπή.

Με τη διάταξη της παραγράφου 16, από κοινού με το παράρτημα IV, επιτρέπεται να γίνεται η επιλογή μεταξύ δύο οριακών τιμών εκπομπών για τα εναιωρούμενα στερεά καθώς και δύο αντίστοιχων αριθμητικών τιμών συμμόρφωσης. Με το μέτρο αυτό υπάρχει ευθυγράμμιση με την προσέγγιση και τις οριακές τιμές που εφαρμόζονται από την οδηγία για τα αστικά λύματα, και είναι κατά συνέπεια αποδεκτό από την Επιτροπή.

Άρθρο 12 (Πρόσβαση στην πληροφόρηση και συμμετοχή του κοινού)

Οι απαιτούμενοι όροι αναφορικά με την πρόσβαση στις αντίστοιχες πληροφορίες ενισχύθηκαν, ευθυγραμμιζόμενοι με την τροπολογία αριθμός 30 του Ευρωπαϊκού Κοινοβουλίου, με την επιβολή στους φορείς εκμετάλλευσης των μονάδων που αποτεφρώνουν ποσότητες μεγαλύτερες των τριών τόνων ανά ώρα της υποχρέωσης να υποβάλουν ετήσιες εκθέσεις για τον τρόπο λειτουργίας και παρακολούθησης της μονάδας.

Άρθρο 13 (Ασυνήθεις συνθήκες λειτουργίας)

Όπως διευκρίνισε το Συμβούλιο το χρονικό διάστημα των 60 ωρών που προβλέπεται για τις διακοπές λειτουργίας των μονάδων στην παράγραφο 3 εφαρμόζεται μόνο για εκείνες τις γραμμές της εγκατάστασης οι οποίες συνδέονται με ένα ενιαίο μηχανισμό καθαρισμού καυσαερίων.

Άρθρο 14 (Ρήτρα επανεξέτασης)

Η ρήτρα επανεξέτασης της χορηγούμενης αδείας μετακινήθηκε στο άρθρο 4 και το Συμβούλιο δημιούργησε αντ'αυτής μία ρήτρα επανεξέτασης για την μελλοντική οδηγίας. Σύμφωνα με τη ρήτρα αυτή, η Επιτροπή θα υποβάλει ειδική έκθεση στο Συμβούλιο και το Ευρωπαϊκό Κοινοβούλιο, πριν από τα τέλη του 2008. Η έκθεση αυτή θα βασίζεται στην πείρα που αποκομίστηκε από την εφαρμογή της μελλοντικής οδηγίας και στην πρόοδο που επιτεύχθηκε στις τεχνικές ελέγχου των εκπομπών.

Άρθρο 15 (Υποβολή εκθέσεων)

Στο άρθρο αυτό έγιναν μόνο μικρές αλλαγές στη διατύπωση.

Άρθρο 16 (Μελλοντική αναπροσαρμογή της οδηγίας)

Το Συμβούλιο δεν έκανε αποδεκτή την πρόταση της Επιτροπής, να προβλέπει τη δυνατότητα προσαρμογής όλων των οριακών τιμών εκπομπής ρύπων με βάση τη διαδικασία των Επιτροπών. Η Επιτροπή κατανοεί το επιχείρημα του Συμβουλίου. Θα προτιμούσε ωστόσο να έχει την δυνατότητα να αναπροσαρμόσει το παράρτημα II.3 με τη διαδικασία των επιτροπών. Στο παράρτημα αυτό ρυθμίζονται σε πολύ γενικές γραμμές τα θέματα των άλλων μονάδων συναποτέφρωσης, εκτός των τσιμεντοκαμίνων ή των μονάδων καύσης και με τη διαδικασία των επιτροπών θα παρεχόταν στην Επιτροπή της ΕΕ η δυνατότητα να αντιδράσει αμέσως, εφόσον ασκούν κάποιο αντίκτυπο νέοι κλάδοι συναποτέφρωσης.

Άρθρο 17 (Διαδικασία επιτροπής)

Η παράγραφος αυτή προσαρμόστηκε προς τις διατάξεις της απόφασης του Συμβουλίου, περί καθορισμού των διαδικασιών εξάσκησης των εκτελεστικών εξουσιών που ανατίθενται στην Επιτροπή.

Άρθρο 18 (κατάργηση) και Άρθρο 19 (κυρώσεις)

Στα άρθρα αυτά έγιναν μόνο μικρές αλλαγές στη διατύπωσή τους.

Άρθρο 20 (Μεταβατικές διατάξεις)

Όπως διευκρίνισε το Συμβούλιο στην παράγραφο 3, οι μονάδες παραγωγής που είναι σε λειτουργία και στις οποίες έχει χορηγηθεί η σχετική άδεια με βάση τις υφιστάμενες διατάξεις της κοινοτικής νομοθεσίας πρέπει να αντιμετωπίζονται ως υφιστάμενες μονάδες συναποτέφρωσης, εάν έχουν εγκαινιάσει τη συναποτέφρωση αποβλήτων, το αργότερο μία τετραετία έπειτα από την έναρξη ισχύος της οδηγίας. Συγκρινόμενη με την τροποποιημένη πρόταση της Επιτροπής, η χρονική αυτή περίοδος μειώνεται κατά ένα έτος, πράγμα που την καθιστά αποδεκτή στην Επιτροπή.

Άρθρο 21 (Εφαρμογή), Άρθρο 22 (Έναρξη ισχύος) και Άρθρο 23 (αποδέκτες)

Μεταβλήθηκε μόνο η επικεφαλίδα του άρθρου 21.

Παράρτημα I

Δεν έχει επέλθει καμία μεταβολή.

Παράρτημα II (Προσδιορισμός των οριακών τιμών εκπομπών για τη συναποτέφρωση αποβλήτων)

Το Συμβούλιο τροποποίησε ορισμένα μέρη του εν λόγω παραρτήματος, με στόχο την αποσαφήνιση των επιδιωκόμενων σκοπών. Η προσέγγιση που προτείνεται στην ουσία από την Επιτροπή παραμένει αμετάβλητη. Το Συμβούλιο αποδέχτηκε την εφαρμογή των ίδιων προτύπων για τα επικίνδυνα και τα μη επικίνδυνα απόβλητα, μετά το 2007. Ωστόσο, θεσπίστηκαν μερικές εξαιρέσεις για ορισμένες υφιστάμενες μονάδες, λαμβάνοντας υπόψη τα ειδικότερα προβλήματα που συνεπάγονται ορισμένες διαδικασίες. Η εξαίρεση για τις καμίνους υγρής επεξεργασίας λυμάτων ευθυγραμμίζεται με την τροπολογία αριθμός 43 του Ευρωπαϊκού Κοινοβουλίου.

Η Επιτροπή υποστηρίζει την εν λόγω προσέγγιση, ιδίως εφόσον οι εξαιρέσεις αυτές περιορίζονται χρονικά μέχρι τον Ιανουάριο του 2008, γεγονός που αποτελεί προσαύξηση μόνο κατά μία διετία, συγκρινόμενο με τις υπόλοιπες ήδη υφιστάμενες εγκαταστάσεις.

Παράρτημα III (Τεχνικές μετρήσεων)

Μόνο μικρές αλλαγές στην αναδιατύπωσή του έχουν επέλθει στο παράρτημα αυτό.

Παράρτημα IV (Οριακές τιμές εκπομπών για τις απορρίψεις λυμάτων προερχόμενων από τον καθαρισμό των καυσαερίων).

Οι συνολικές αθροιστικές παράμετροι για τα βαρέα μέταλλα μεταβλήθηκαν από το Συμβούλιο σε απλές οριακές τιμές εκπομπών για όλα τα συναφή βαρέα μέταλλα. Οι οριακές τιμές εκπομπών για τις διοξίνες και τα φουράνια έγιναν αυστηρότερες, ενώ η οριακή τιμή εκπομπών για τα εναιωρούμενα στερεά μειώθηκαν, σε σύγκριση με τις προβλεπόμενες στην πρόταση της Επιτροπής. Η Επιτροπή υποστηρίζει τις αλλαγές αυτές, καθώς και την προτεινόμενη ρήτρα εξαίρεσης για τα εναιωρούμενα στερεά, Η νέα οριακή τιμή εκπομπών για τα εναιωρούμενα στερεά είναι δικαιολογημένη, καθώς ευθυγραμμίζεται με την προσέγγιση που εφαρμόζεται στην οδηγία για τα αστικά λύματα.

Παράρτημα V (Οριακές τιμές ατμοσφαιρικών εκπομπών)

Το παράρτημα V παραμένει κατ'αρχήν αμετάβλητο. Ωστόσο, έχουν προστεθεί ορισμένες ρήτρες εξαίρεσης για ορισμένες ρυπογόνες ουσίες για τις υφιστάμενες μονάδες, σχετικά με τις παραμέτρους των ΝΟx ενώ το δυναμικό των μικρών μονάδων αποτέφρωσης αυξήθηκε από 3 σε 6 τόννους ανά ώρα, με αποτέλεσμα οι μονάδες που τοποθετούνται κάτω από το όριο αυτό να πρέπει να συμμορφωθούν με λιγότερο οριακές τιμές εκπομπών. Η Επιτροπή είναι σε θέση να αποδεχθεί τις εν λόγω περιορισμένες αλλαγές, οι οποίες εμφανίζονται δικαιολογημένες, από τεχνική άποψη.

Παράρτημα VI (Τύπος για τον υπολογισμό συγκέντρωσης των εκπομπών στο τυποποιημένο ποσοστό συγκέντρωσης οξυγόνου)

Αυτό το νέο παράρτημα προστέθηκε για να αποσαφηνιστεί ο υπολογισμός της συγκέντρωσης των εκπομπών στην τυποποιημένη ποσοστιαία συγκέντρωση του οξυγόνου, σύμφωνα με τη διάταξη του άρθρου 11 παράγραφος 8.

4. Συμπερασμα

Οι αλλαγές που εισάγονται από το Συμβούλιο, σε γενικές γραμμές, έχουν ως αποτέλεσμα την αποσαφήνιση αλλά και την ενίσχυση του κειμένου της προτεινόμενης οδηγίας. Η Επιτροπή υποστηρίζει ως εκ τούτου την κοινή θέση.